**Ministru kabineta rīkojuma projekta**

**„Grozījums darbības programmas „Infrastruktūra un pakalpojumi” papildinājumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) rīkojuma projektu „Grozījums darbības programmas „Infrastruktūra un pakalpojumi” papildinājumā” (turpmāk – rīkojuma projekts) Vides aizsardzības un reģionālās attīstības ministrija (turpmāk – VARAM) izstrādājusi saskaņā ar Eiropas Savienības struktūrfondu un Kohēzijas fonda vadības likuma 13. panta pirmās daļas 1. punktu un MK 2007.gada 29.jūnija noteikumu Nr.419 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” 9. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darbības programmas „Infrastruktūra un pakalpojumi” 3.5.1.1.aktivitātē „Ūdenssaimniecības infrastruktūras attīstība aglomerācijās ar cilvēku ekvivalentu lielāku par 2000” (turpmāk – 3.5.1.1. aktivitāte) šobrīd ir noslēdzies piektās projektu iesniegumu atlases kārtas otrais uzsaukums un ar visiem apstiprināto projektu finansējuma saņēmējiem ir noslēgti līgumi par piektās projektu iesniegumu atlases kārtas otrā uzsaukuma projektu īstenošanu.  Vairākos 3.5.1.1.aktivitātes pabeigtajos projektos, kā arī šobrīd realizācijas fāzē vēl esošajos projektos identificēti neapgūti finansējuma ietaupījumi, kas kumulatīvi rada salīdzinoši lielu neapgūtā Kohēzijas fonda finansējuma atlikumu aktivitātē, neskatoties uz to, ka tiek izvērtēti visi gadījumi, kad, ņemot vērā projektu realizācijas gaitā radušos finansējuma ietaupījumus, saskaņojot ar VARAM kā atbildīgo iestādi, ir iespējams attiecīgo projektu ietvaros realizēt papildu komponentes, tādējādi veicinot Eiropas Savienības vides prasību izpildi Latvijā.  Saskaņā ar Eiropas Savienības struktūrfondu un Kohēzijas fonda vadības informācijas sistēmas (turpmāk – VIS) datiem, kā arī aktuālo VARAM kā atbildīgās iestādes rīcībā esošo informāciju MK rīkojuma projekta izstrādes brīdī (26.11.2014.) 3.5.1.1. aktivitātes Kohēzijas fonda un virssaistību finansējuma atlikums ir vismaz 4 207 033 *euro* apmērā (neskaitot neatbilstoši veiktos izdevumus kopš 2012.gada 8.maija). Norādīto 3.5.1.1. aktivitātes Kohēzijas fonda atlikumu galvenokārt veido:   * šobrīd pabeigto 3.5.1.1.aktivitātes projektu ietaupījumi; * šobrīd īstenošanā esošajos projektos konstatētais finansējuma ietaupījums, ko nav plānots izmantot papildu darbībām.   Tādējādi jāveic darbības, kas sekmētu Kohēzijas fonda finansējuma apguvi. Lai proaktīvi rīkotos un nepieļautu situāciju iestāties riskiem, kas varētu apdraudēt sekmīgu Kohēzijas fonda finansējuma apguvi, un veicinātu n+2 principa izpildi, VARAM, izvērtējot iespējamos rīcības scenārijus, kā efektīvāko un fiskālās disciplīnas principiem atbilstošāko risinājumu ir sagatavojusi šo MK rīkojuma projektu. VARAM ierosina pārdalīt finansējumu 3.5.1.pasākuma „Vides aizsardzības infrastruktūra” ietvaros, lai 3.5.1.1.aktivitātē rīkotu 6.projektu iesniegumu atlases kārtu, novirzot tai 3.5.1.1.aktivitātes iepriekšējās atlases kārtās neizlietoto Kohēzijas fonda līdzfinansējumu un virssaistību finansējumu, kā arī vairāku citu VARAM pārziņā esošo Kohēzijas fonda aktivitāšu ietvaros izveidojušos Kohēzijas fonda finansējuma atlikumu (bez virssaistību finansējuma), ko nav iespējams izlietot attiecīgo aktivitāšu ietvaros.  3.5.1.1.aktivitātes 6.projektu iesniegumu atlases kārta sekmētu 3.5.1.1.aktivitātes mērķa - ūdensapgādes un notekūdeņu savākšanas un attīrīšanas kvalitātes uzlabošana un ūdenssaimniecības pakalpojumu pieejamības paplašināšana, nodrošinot kvalitatīvu dzīves vidi, samazinot vides piesārņojumu un ūdenstilpju eitrofikāciju un sekmējot ūdens resursu un energoresursu racionālu izmantošanu – sasniegšanu. 3.5.1.1.aktivitātes 6.projektu iesniegumu atlases kārtas projektu saraksta veidošanā tika ņemti vērā sekojoši kritēriji: projekti ar augstu gatavības pakāpi un pietiekamu kapacitāti projekta realizēšanai īsā laika periodā, izanalizējot arī līdzšinējo attiecīgo projektu iesniedzēju pieredzi 2007.-2013.gada plānošanas perioda ietvaros. Pirmkārt tika atbalstīti projekti, kas veicina pakalpojuma pieejamības palielināšanos, otrkārt projekti, kuri ietver aktivitātes, kurām 2014.-2020.gada plānošanas periodā atbalsts nav paredzēts, bet kuriem ir būtiska nozīme vides piesārņojuma mazināšanā un/vai nepieciešams nodrošināt Eiropas Savienības direktīvu prasībām atbilstoša dzeramā ūdens piegādi. Ņemot vērā 3.5.1.1.aktivitātes 6.kārtas projektu realizācijai atlikušo ierobežoto laika periodu, tika nolemts noteikt ierobežojumus arī projektu Kohēzijas fonda līdzfinansējuma apjomam: finansiāli apjomīgākais 6.kārtas projekts nepārsniedz 1 560 000 *euro*.  Projekti vērsti uz vairāku direktīvu vides jomā prasību izpildi. Kā nozīmīgākās direktīvas minamas Padomes Direktīva (1991. gada 21. maijs) par komunālo notekūdeņu attīrīšanu (91/271/EEK), Padomes Direktīva 98/83/EK (1998. gada 3. novembris) par dzeramā ūdens kvalitāti, kā arī Eiropas Parlamenta un Padomes Direktīva 2000/60/EK (2000. gada 23. oktobris), ar ko izveido sistēmu Kopienas rīcībai ūdens resursu politikas jomā (t.s. Ūdens struktūrdirektīva), kas tieši vērsta uz virszemes ūdensobjektu stāvokļa uzlabošanu vai nemainīgi laba stāvokļa nodrošināšanu. 6.projektu iesniegumu atlases kārtas ietvaros tiks veicināta Padomes Direktīvas (1991. gada 21. maijs) par komunālo notekūdeņu attīrīšanu (91/271/EEK) prasību īstenošana attiecībā uz tām aglomerācijām, kurām direktīvas ieviešanas periodam vajadzēja noslēgties jau 2011. gada 31. decembrī (aglomerācijās, kurās cilvēka ekvivalenta slodze pārsniedz 10 000), bet nepietiekamā finansējuma dēļ šīs prasības ieviest nav bijis iespējams.  Kopā 3.5.1.1.aktivitātē 6.projektu iesniegumu atlases kārtas rīkošanai nepieciešami 8 221 186 *euro,* no kuriem 4 207 033 *euro* veido 3.5.1.1.aktivitātes iekšējais finansējuma atlikums (summēts gan Kohēzijas fonda, gan virssaistību finansējuma atlikums), bet 4 014 153 *euro* nepieciešams pārdalīt no citām aktivitātēm.  VARAM, apkopojot informāciju par finansējuma apguvi pārējās 3.5.1.pasākuma „Vides aizsardzības infrastruktūra” aktivitātēs, secināja, ka:   * 3.5.1.4.aktivitātē „Vides monitoringa un kontroles sistēmas attīstība”, sekmīgi noslēdzoties projektu īstenošanai, konstatēts piešķirtā Kohēzijas fonda līdzfinansējuma atlikums (attiecīgos gadījumos arī nacionālā publiskā finansējuma jeb valsts budžeta līdzfinansējums, ja tāds attiecīgajā atlases kārtā bijis pieejams projektu īstenošanai) 785 424 euro apmērā. VARAM dara zināmu, ka papildu atlases kārtas 3.5.1.4.aktivitātē nav plānotas; * 3.5.1.3.aktivitātē „Infrastruktūras izveide Natura 2000 teritorijās” veidojies Kohēzijas fonda finansējuma atlikums 2 170 989 *euro* apmērā. Summu veido finansējuma samazinājums otrās projektu iesniegumu atlases kārtas projektam par 1 148 577 *euro*, kā arī ceturtajā atlases kārtā iesniegšanai sagatavotais projekts ir par 1 022 412 *euro* mazāku summu nekā sākotnēji tika plānots. Samazinājums otrajā projektu iesniegumu atlases kārtā pamatots ar vairāku projekta daļu neīstenošanu un attiecīgu finansējuma samazinājumu; * sekmīgi noslēdzoties projektu īstenošanai 3.5.1.2.1.apakšaktivitātē „Normatīvo aktu prasībām neatbilstošo izgāztuvju rekultivācija”, konstatēts piešķirtā Kohēzijas fonda līdzfinansējuma atlikums vismaz 1 057 740 *euro* (attiecīgi arī nacionālā publiskā finansējuma atlikums). Tā kā projektos pēc būtības nav iespējams veikt papildu darbības rezultatīvā rādītāja sasniegšanai, jo kā iznākuma rādītājs noteikts rekultivētā izgāztuve kā viena vienība, projekti tiek pabeigti ar ievērojamu piešķirtā Kohēzijas fonda līdzfinansējuma ietaupījumu. Ietaupījumi rodas tieši būvniecības izmaksu pozīcijās, jo iepirkumu procedūru rezultātā tiek slēgti līgumi par zemāku cenu, nekā norādīts nolikumā. Tas skaidrojums ar intensīvu šāda veida pakalpojumu sniedzēju konkurenci tirgū. Apakšaktivitātē fiksētais Kohēzijas fonda finansējuma ietaupījums aprēķināts, nesummējot neatbilstoši veiktos izdevumus, kas radušies pēc 2012.gada 8.maija.   Tādējādi VARAM ir sagatavojusi šo rīkojuma projektu, ar ko ierosina pārdalīt neizmantoto Kohēzijas fonda finansējumu 3.5.1.pasākuma ietvaros, lai 3.5.1.1.aktivitātē „Ūdenssaimniecības infrastruktūras attīstība aglomerācijās ar cilvēku ekvivalentu lielāku par 2000” varētu rīkot 6.projektu iesniegumu atlases kārtu.  Rīkojuma projekts paredz veikt sekojošas izmaiņas darbības programmas „Infrastruktūra un pakalpojumi” papildinājumā:   * 3.5.1.2.1. apakšaktivitātē „Normatīvo aktu prasībām neatbilstošo izgāztuvju rekultivācija” tiek samazināts Kohēzijas fonda finansējums par 1 057 740 *euro*. Neatbilstoši veiktie izdevumi pēc 2012.gada 8.maija veido 5 173.59 *euro* (Kohēzijas fonda daļa, VIS dati 26.11.2014.) un tie netiek pārdalīti. Nacionālā publiskā finansējuma apmērs tiek samazināts par 579 628 *euro*. Samazinājums aprēķināts proporcionāli Kohēzijas fonda finansējuma samazinājumam, ievērojot darbības programmas „Infrastruktūra un pakalpojumi” papildinājumā noteikto 3.5.1.2.1.apakšaktivitātes vidējo Kohēzijas fonda atbalsta likmi 64.60%; * 3.5.1.3. aktivitātē „Infrastruktūras izveide Natura 2000 teritorijās” tiek samazināts Kohēzijas fonda finansējums par 2 170 989 *euro*; * 3.5.1.4. aktivitātē „Vides monitoringa un kontroles sistēmas attīstība” tiek samazināts Kohēzijas fonda finansējums par 785 424 *euro*. Neatbilstoši veiktie izdevumi pēc 2012.gada 8.maija ir 46 288 *euro* (VIS dati 26.11.2014.) un tie netiek pārdalīti. Nacionālā publiskā finansējuma apmērs tiek samazināts par 87 560 *euro.* Samazinājums aprēķināts proporcionāli Kohēzijas fonda finansējuma samazinājumam, ievērojot darbības programmas „Infrastruktūra un pakalpojumi” papildinājumā noteikto 3.5.1.4.aktivitātes vidējo Kohēzijas fonda atbalsta likmi 89.97%; * 3.5.1.1.aktivitātē tiek palielināts Kohēzijas fonda finansējums par 4 014 153 *euro*, kā arī palielināts privātā finansējuma apmērs par 667 188 *euro*.   Veicot šīs izmaiņas, kopējais 3.5.1.pasākumā „Vides aizsardzības infrastruktūra” pieejamais Kohēzijas fonda līdzfinansējuma apjoms netiek mainīts, savukārt nacionālā publiskā finansējuma apmērs tiek samazināts par 667 188 *euro*, attiecīgi palielinot privātā finansējuma apmēru. Kopējā attiecība Kohēzijas fonda līdzfinansējumam pret nacionālā publiskā un privātā finansējuma summu nemainās.  Lai gan saskaņā ar šobrīd ierosinātajām pārdalēm 3.5.1.2.1.apakšaktivitātē „Normatīvo aktu prasībām neatbilstošo izgāztuvju rekultivācija” Kohēzijas fonda finansējums tiks samazināts atbilstoši faktiskajai šī brīža apguvei, netiks nodrošināts darbības programmas „Infrastruktūra un pakalpojumi” papildinājumā šai apakšaktivitātei noteiktais projektos ieguldāmais nacionālā publiskā finansējuma apmērs. Lai saglabātu kopējo (summēto) darbības programmas „Infrastruktūra un pakalpojumi” papildinājumā noteikto nacionālā publiskā un privātā finansējuma apmēru 3.5.1.pasākuma „Vides aizsardzības infrastruktūra” līmenī, nacionālā publiskā finansējuma apmērs samazināts, ievērojot darbības programmas „Infrastruktūra un pakalpojumi” papildinājumā noteikto 3.5.1.2.1.apakšaktivitātes „Normatīvo aktu prasībām neatbilstošo izgāztuvju rekultivācija” vidējo Kohēzijas fonda atbalsta likmi 64.60%. Līdzīga situācija veidojas arī 3.5.1.4. aktivitātē „Vides monitoringa un kontroles sistēmas attīstība”. Ņemot vērā, ka, noslēdzot 2007.-2013.gada plānošanas periodu, tiks skatīts tāds finansējuma avotu dalījums, kāds norādīts darbības programmā attiecīgās prioritātes līmenī (darbības programmā tiek skatīts kopējais Latvijas līdzfinansējums, summējot nacionālo publisko un privāto finansējumu), VARAM, pamatojoties uz VIS datiem, secina, ka 3.5.1.2.1.apakšaktivitātē „Normatīvo aktu prasībām neatbilstošo izgāztuvju rekultivācija” un 3.5.1.4. aktivitātē „Vides monitoringa un kontroles sistēmas attīstība” projektos nenodrošināto nacionālā publiskā finansējuma daļu sedz privātā finansējuma ieguldījumu apjoms divās citās 3.5.prioritātes „Vides infrastruktūras un videi draudzīgas enerģētikas veicināšana” aktivitātēs - 3.5.2.1. „Pasākumi centralizētās siltumapgādes sistēmu efektivitātes paaugstināšanai” un 3.5.2.2. „Atjaunojamo energoresursu izmantojošu koģenerācijas elektrostaciju attīstība”. Iepriekš minētajās Ekonomikas ministrijas pārraudzītajās aktivitātēs privātā finansējuma apmērs šobrīd par 48.76 miljoniem *euro* pārsniedz minimāli noteikto līdzfinansējuma apmēru.  VARAM kā atbildīgā iestāde apliecina, ka tiks veikta pastiprināta 3.5.1.1.aktivitātes projektu uzraudzība, it sevišķi attiecībā uz jaunās atlases kārtas un tiem projektiem, kuros tiek identificēti izpildes termiņu nobīdes un citi projekta sekmīgu ieviešanu ietekmējoši riski, nepieciešamības gadījumā proaktīvi iesaistoties problēmu risināšanā sadarbībā ar attiecīgajiem finansējuma saņēmējiem un pašvaldībām, lai nodrošinātu visu 3.5.1.1.aktivitātes atlases kārtu ietvaros apstiprināto projektu realizāciju, t.sk., izdevumu apstiprināšanu un apmaksu no finansējuma saņēmēju puses līdz 3.5.1.1.aktivitātes beigu termiņam. |
| 3. | Projekta izstrādē iesaistītās institūcijas | Nav attiecināms. |
| 4. | Cita informācija | Lai veicinātu VARAM kā atbildīgās iestādes pārziņā esošā 2007.-2013.gada plānošanas perioda Kohēzijas fonda finansējuma apguvi, kā arī, lai nodrošinātu sekmīgu 3.5.1.1. aktivitātes 6.projektu iesniegumu atlases kārtas realizāciju, pamatojoties uz šo rīkojuma projektu, VARAM ir sagatavojusi arī MK noteikumu grozījumu projektus par finansējuma samazināšanu vai palielināšanu attiecīgajās darbības programmas „Infrastruktūra un pakalpojumi” papildinājuma aktivitātēs. Attiecīgie MK noteikumu grozījumi (skat. anotācijas IV sadaļas 1.punktu) ir izskatāmi vienlaikus un kontekstā ar šo rīkojuma projektu. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Darbības programmas „Infrastruktūra un pakalpojumi” papildinājuma 3.5.1.pasākuma finansējuma saņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

*Anotācijas III. sadaļa – projekts šo jomu neskar.*

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | MK rīkojuma projekts saistīts ar šādiem MK noteikumu projektiem:   * grozījumi MK 2008.gada 30.jūnija noteikumos Nr.490 „Noteikumi par darbības programmas „Infrastruktūra un pakalpojumi” papildinājuma 3.5.1.2.1.apakšaktivitāti „Normatīvo aktu prasībām neatbilstošo izgāztuvju rekultivācija””; * grozījumi MK 2009.gada 15.septembra noteikumos Nr.1059 „Noteikumi par darbības programmas „Infrastruktūra un pakalpojumi” papildinājuma 3.5.1.3.aktivitāti „Infrastruktūras izveide Natura 2000 teritorijās””; * grozījumi MK 2010.gada 27.aprīļa noteikumos Nr.402 „Noteikumi par darbības programmas „Infrastruktūra un pakalpojumi” papildinājuma 3.5.1.4.aktivitāti „Vides monitoringa un kontroles sistēmas attīstība””; * grozījumi MK 2007. gada 4. decembra noteikumos Nr. 836 „Noteikumi par darbības programmas „Infrastruktūra un pakalpojumi” papildinājuma 3.5.1.1.aktivitāti „Ūdenssaimniecības infrastruktūras attīstība aglomerācijās ar cilvēku ekvivalentu, lielāku par 2000””. |
| 2. | Atbildīgā institūcija | Vides aizsardzības un reģionālās attīstības ministrija |
| 3. | Cita informācija | Nav. |

*Anotācijas V. – VII. sadaļa – projekts šīs jomas neskar.*

Iesniedzējs:

vides aizsardzības un

reģionālās attīstības ministrs K. Gerhards

Vizē:

Valsts sekretārs G. Puķītis

15.12.2014. 9:52

1825

Austra Auziņa

VARAM Investīciju politikas departamenta

Programmu vadības nodaļas vecākā eksperte

66016701; austra.auzina@varam.gov.lv